PATVIRTINTA

Šalčininkų Jano Sniadeckio

gimnazijos direktoriaus

2018 m. lapkričio 22 d.

įsakymu Nr. V-546

**ŠALČININKŲ JANO SNIADECKIO GIMNAZIJOS PEDAGOGŲ ETIKOS KODEKSAS**

**I. BENDROSIOS NUOSTATOS**

1. Šalčininkų Jano Sniadeckio gimnazijos pedagogų etikos kodekse (toliau Kodeksas) nustatomi pagrindiniai pedagoginių darbuotojų ir laisvųjų mokytojų (toliau – pedagogai) profesinės etikos reikalavimai ir įsipareigojimai siekti etiško ir profesionalaus elgesio su mokiniais, jų tėvais (globėjais, rūpintojais) ir kitais šeimos nariais, kolegomis ir bendruomene.
2. Kodeksas parengtas, vadovaujantis Pedagogų etikos kodeksu, patvirtintu Lietuvos Respublikos švietimo ir mokslo ministro 2018 m. birželio 11 d. įsakymu Nr. V-561.

**II. PAGRINDINIAI ETIKOS PRINCIPAI**

1. Pedagogai savo veikloje vadovaujasi šiais pagrindiniais elgesio ir veiklos principais:
   1. **pagarbos:**

* geba kritiškai įvertinti savo požiūrį ir nuostatas bei jų poveikį savo veiklai;
* pripažįsta, kad bendravimas su mokiniais, jų tėvais (globėjais, rūpintojais) turi būti grindžiamas abipuse pagarba, pasitikėjimu ir prireikus konfidencialumu, suvokia, kad tai daro tiesioginę įtaką augančiai vaiko asmenybei, gyvenimui mokykloje ir ugdymo(si) kokybei;
* padeda kurti savitarpio pagarba ir tolerancija grįstą bendruomenę;
* ugdymą grindžia humanistinėmis vertybėmis;
* išklauso, įvertina ir gerbia mokinių, jų tėvų (globėjų, rūpintojų), kolegų, vadovų nuomonę; nuomonėms nesutampant, mandagiai pateikia argumentų, geba veiksmingai spręsti konfliktus;
* skatina kiekvieno mokinio saviraišką, stiprina savivertę, pastebi kiekvieno mokinio pažangą ir pasiekimus, džiaugiasi jais, puoselėja ir demonstruoja pozityvias nuostatas, paveikiais būdais skatina mokinių ugdymosi (mokymosi) motyvaciją.

**3.2. teisingumo:**

tiki, kad žmonių skirtybės yra veikiau norma nei išimtis, todėl mokinių, pedagogų bendruomenę supranta kaip individų visumą;

supranta mokinių ir jų ugdymosi poreikių įvairovės priežastis, pažįsta mokinių mokymosi stilius, žino ugdymosi poreikius ir į juos atsižvelgia ugdymo procese;

parenka tinkamiausius būdus savo pedagoginės veiklos situacijose, atsižvelgdamas į mokinių, jų tėvų (globėjų, rūpintojų) ir jų poreikių bei lūkesčių įvairovę;

tiki, kad kiekvienas mokinys, nepaisant jo socialinės, kultūrinės aplinkos ypatumų, turi ugdymo(si) potencialą, galių siekti pažangos ir gerų rezultatų ir tai pasiekti, skatina mokymosi motyvaciją.

**3.3. žmogaus teisių pripažinimo:**

* savo veiklą grindžia nuostata, kad švietimo sistema turi būti socialiai teisinga, užtikrinanti asmens teisių įgyvendinimą, laiduojanti kiekvienam asmeniui švietimo prieinamumą ir lygias galimybes įgyti kokybišką išsilavinimą, kvalifikaciją, tobulinti įgytas kompetencijas;
* turi argumentų ir juos įtikinamai pateikia pristatydamas socialinio teisingumo ir lygių galimybių nuostatas ir prireikus jas gindamas;
* gerbia visų asmenų teises ir laisves, sudaro sąlygas mokinių raiškai ir tapatybei, ugdo toleranciją ir draugiškus skirtingų tautinių ir religinių grupių asmenų santykius;
* sudaro sąlygas kiekvienam ugdytiniui puoselėti asmens tapatumą.

**3.4. atsakomybės:**

* elgiasi sąžiningai, neiškraipo faktų, laiku dalijasi aktualia informacija bendraudamas ir bendradarbiaudamas su mokinių tėvais (globėjais, rūpintojais), kolegomis, vadovais, mokyklos nustatyta tvarka informuoja tėvus (globėjus, rūpintojus) apie jų vaiko būklę, ugdymo ir ugdymosi poreikius, ugdymo proceso pritaikymą, pagalbos teikimą, mokyklos lankymą, elgesį ir pan.;
* reguliariai įvertina savo kompetencijas, numato jų tobulinimo kryptis ir būdus, atsižvelgdamas į gaunamą iš vadovų, kolegų, mokinių ir jų tėvų (globėjų, rūpintojų) grįžtamąjį ryšį;
* prireikus ieško informacijos ir bendradarbiaudamas su mokinių tėvais (globėjais, rūpintojais), kolegomis, vadovais telkia išteklius, reikalingus kiekvieno mokinio asmenybei ugdyti, dialogiškam ir tyrinėjančiam mokinių ugdymuisi (mokymuisi) užtikrinti;
* atsakingai veikia socialiniuose tinkluose ir kitose viešose veiklose;
* savo veikloje paiso profesionalumo ir konfidencialumo nuostatų.

**3.5. sąžiningumo:**

* pagrįstai naudoja išteklius savo darbo vietoje, siekdamas užtikrinti kiekvieno mokinio prasmingą ir savarankišką veiklą mokykloje, stiprindamas jų mokymosi motyvaciją ir pasitikėjimą savo gebėjimais, teikdamas pagalbą mokiniams, turintiems ugdymosi, mokymosi sunkumų ir specialiųjų ugdymosi poreikių;
* nesinaudoja savo padėtimi (pareigomis) asmeninės naudos tikslais;
* visada pateikia teisingą informaciją apie mokinius, mokyklą, kurioje dirba, save, savo veiklą.

**3.6. atidos ir solidarumo:**

* atsižvelgia į kiekvieno mokinio savijautą, ar jis jaučiasi esąs priimtas, gerbiamas, saugus, ar džiaugiasi buvimu mokykloje ir laiko jį prasmingu ir prireikus bendradarbiaudamas su mokinio tėvais (globėjais, rūpintojais), kolegomis imasi priemonių mokinio savijautai gerinti;
* stengiasi, kad kiekvienas mokinys turėtų galimybių bendruomeniškumui, pavyzdžiui, narystei, vienybei, dalijimuisi, rūpinimuisi kitais, pagalbos teikimui, įsipareigojimams, dalyvavimui mokyklos savivaldoje;
* prireikus bendradarbiauja su mokinio tėvais (globėjais, rūpintojais), kolegomis, imasi priemonių kiekvieno vaiko emocinei savijautai ir socialinės įtraukties situacijai gerinti;
* palaiko darnius santykius su mokiniais, jų tėvais (globėjais, rūpintojais), bendruomene, supranta ir atjaučia kitus, siekia padėti mokiniams patirti sėkmę mokykloje ir gyvenime.

**III. PEDAGOGO VEIKLOS ETIKOS REIKALAVIMAI**

4. Pedagogo etiką pažeidžia:

4.1. nesąžininga profesinė konkurencija tarp kolegų, visiems pedagogams skirtos informacijos slėpimas, smulkmeniškų konfliktų bei intrigų eskalavimas;

4.2. nepakantumas kitokiai mokinių ar kolegų nuomonei bei argumentuotai kritikai;

4.3. kai paviešinama ar viešai aptarinėjama konfidenciali informacija apie kolegas

(darbo užmokestis, karjeros ketinimai, kompetencija, asmeniniai reikalai ir asmeninės savybės,

elgesys, gyvenimo būdas, apranga) tiek su mokiniais, tiek su kitais asmenimis;

4.4. pedagogo nepagarbus, familiarus elgesys su mokiniu, mokinio asmeninių savybių, šeimos aptarimas ar paviešinimas asmenims, tiesiogiai nesusijusiems su jų ugdymu, problemos sprendimu;

4.5. neigiamų emocijų – nervingumo, pykčio, nesusivaldymo – nekontroliavimas bendraujant su kitais bendruomenės nariais;

4.6. pedagogų, mokinių tėvų bei kitų bendruomenės narių išsakomos nuomonės apie priimamus reikšmingus bendruomenei sprendimus sąmoningas ribojimas arba ignoravimas;

4.7. su reikalavimais pamokai nesuderinama pedagogo veikla pamokos metu.

5. Pedagogas privalo nešiurkščiai, neįžeidžiamai, bet reikliai reikšti kategorišką nepakantumą mokinių nesąžiningumui ir kitiems elgesio normų pažeidimo faktams.

**IV. KODEKSO PRIĖMIMAS, VYKDYMAS IR PAŽEIDIMŲ NAGRINĖJIMO TVARKA**

6. Kodekso priežiūrą vykdo nuolat veikianti direktoriaus įsakymu sudaryta gimnazijos Etikos komisija (toliau Komisija), susidedanti iš 5 pedagogų, renkama trejiems metams Mokytojų tarybos posėdyje.

7. Komisijos pagrindinės funkcijos yra Kodekso vykdymo priežiūra; pedagogų ginčų, nesutarimų nagrinėjimas bei moralinio poveikio priemonių taikymas.

8. Komisijos posėdžius šaukia ir jiems vadovauja Komisijos pirmininkas. Jeigu gautas prašymas susijęs su Komisijos pirmininku, posėdį šaukia ir jam vadovauja komisijos pirmininko pavaduotojas.

9. Komisijos pirmininką, sekretorių renka komisijos nariai atviru balsavimu.

10. Komisijos posėdžiai šaukiami gavus prašymą arba siekiant inicijuoti Kodekso papildymus ar pakeitimus.

11. Į Komisiją gali kreiptis bet kuris bendruomenės narys.

12. Pažeidimai, dėl kurių kreipiamasi į Komisiją, turi būti įvykę ne anksčiau negu prieš 14 kalendorinių dienų.

13. Prašymai dėl etikos pažeidimų įteikiami Komisijos pirmininkui raštu. Priimami svarstyti tik aiškiai motyvuoti prašymai. Anoniminiai prašymai nesvarstomi.

14. Bendruomenės narys, dėl kurio gautas prašymas, yra raštiškai informuojamas apie jo turinį ir pateikia raštu paaiškinimą per 5 darbo dienas nuo informavimo dienos.

15. Komisija privalo išnagrinėti gautą prašymą, priimti sprendimą ir raštu atsakyti prašymą pateikusiam ar suinteresuotam asmeniui ne vėliau kaip per 20 dienų nuo prašymo gavimo dienos. Komisija prašymo išnagrinėjimo terminą gali pratęsti motyvuotu sprendimu.

16. Bendruomenės narys turi teisę dalyvauti Komisijos posėdyje, kuriame svarstomas su juo susijęs prašymas.

17. Komisijos nariai, vadovaudamiesi atsakomybe, viešumu, turi siekti teisingai nagrinėti prašymus ir skundus, neturėti asmeninio išankstinio nusistatymo, priimti nešališkus sprendimus, nesinaudoti tarnybine padėtimi.

18. Komisijos nariai privalo laikytis konfidencialumo ir neskleisti informacijos apie tiriamą medžiagą, kol atliekamas tyrimas.

19. Komisijos sprendimai yra teisėti, jei posėdyje dalyvauja ne mažiau kaip 4 Komisijos nariai. Nedalyvaujant pirmininkui, vadovauja pirmininko pavaduotojas.

20. Komisijos sprendimai priimami paprasta balsų dauguma. Jeigu posėdyje dalyvaujančių narių balsai pasiskirsto po lygiai, lemiamas yra Komisijos pirmininko, o nedalyvaujant pirmininkui, pirmininko pavaduotojo, balsas.

21. Sankcijos už pedagogų etikos pažeidimus, skiriamos atsižvelgiant į pažeidimo sunkumą – moralinio poveikio priemone. Sankcija galioja 1 metus.

22. Komisijos nutarimai yra rekomendacinio pobūdžio gimnazijos direktoriui, skiriant pedagogui nuobaudą, priimant sprendimą dėl skyrimo į aukštesnes pareigas, atestuojant aukštesnei kvalifikacinei kategorijai bei kitais atvejais.

**V. BAIGIAMOSIOS NUOSTATOS**

23. Laikytis Kodekso reikalavimų – asmeninis pedagogo, siekiančio tinkamai ir kokybiškai atlikti savo pareigas, didinti profesijos prestižą ir pasitikėjimą šalies švietimo sistema, įsipareigojimas ir garbės reikalas, o jų pažeidimas užtraukia atsakomybę, numatytą Lietuvos Respublikos švietimo įstatyme ir kituose teisės aktuose, reglamentuojančiuose pedagogų veiklą. Svarstant atsakomybę už Kodekso reikalavimų pažeidimą išnagrinėjama ir įvertinama gimnazijos savivaldos institucijų ir gimnazijos direktoriaus sudarytos etikos komisijos nuomonė.

24. Patvirtintas Kodeksas skelbiamas viešai Gimnazijos internetiniame tinklapyje.

\_\_\_\_\_\_\_\_\_\_\_\_\_\_\_\_\_\_\_\_\_